“ભાભી, હું જાણું છું કે તમને ઈશ્વરમાં શ્રદ્ધા નથી. જો કે, આપણી સૌની માન્યતામાં ફરક હોઈ શકે છે. પરંતુ મારો સ્વાનુભવ છે કે નાસ્તિકતા કરતાં આસ્તિકતા આપણા નિરાશ જીવનમાં આશાનાં ઘણાં કિરણો ફેંકી શકે છે. વેદોમાં પણ લખ્યું છે કે ‘શ્રદ્ધામયોયં પુરુષઃ’ શ્રદ્ધા ધરાવવી એ માનવીનું લક્ષણ છે. અનેક અસંગતતાઓથી ભરેલા આપણા જીવનમાં ક્યારેક તો આપણે નિરાશા અનુભવવી પડતી હોય છે. અંધકારની એ ક્ષણોમાંથી બહાર આવવા કોઈ પરમતત્વને, કે જેનો તાગ આપણે પામી શક્યાં નથી એવી એ પરમ શક્તિને સ્મરી આપણે આપણી તમામ ઈન્દ્રિયોને એવામાં કેન્દ્રિત કરીશું તો મનની શાંતિ અવશ્ય પ્રાપ્ત થશે. મનની સ્વસ્થતા માનવી પાસે સારા નિર્ણયો લેવડાવે છે. તમે રાત્રે બન્ટી પાસે બેઠા હો ત્યારે આ સંગ્રહની કોઈ એકાદ-બે પ્રાર્થના પર ધ્યાન કેન્દ્રિત કરશો તો તમને સારું લાગશે.”